1
Kuli Mulengi waluyando [Yahuwah],omwe lwakwe mwini, uupona muciimo camuuya, alinguwe mpaatalikila zintu zyoonse, singuzuzyoonse, uuliko lyoonse, alimwi uupona kutamani lyoonse; wiinda mubusongo, mukusetekana, mubululami, mububotu, mukasimpe, amunkumbu; uutasandauki, nkwali koonse kwiinda muli kamboni wakwe, Moza Usalala.Intembauzyo 139:7 .
2
Ooyu Mulengi mupati ngu “NDIME”. (“NDIME UULIWO LYOONSE” – Kulonga 3:14) Izina lya Mulengi, mu CiHebrayo ( יהוה ), ngu Yahuwah. Bantu bakwe beelede koompolweda zina Lyakwe kumasi oonse, kulemekezya zina Lyakwe akulilemeka mumaumi aabo amibandi yabo; kutegwa bantu boonse bape Nguwe kulemeka, kukomba, akumuteelela.
3
Kuli Mwana wabulemu omwe wa Taata Uupona Lyoonse, ngu Yahushua. Eeli zina lyaamba kuti Mufutuli (Luka 1:31). Kwiinda muli nguwe Yahuwah mbwaakalenga zintu zyoonse, zibambidwe anguwe; Walo waalikulika ciimo calunyungu lwa Abrahamu kuti anunune mukowa wabantu uuwide; alimwi Wakalikkede akati kabantu kazwide luzyalo akasimpe, wakapona mbuli ndiswe, wakatufwida mbuli cipaizyo, alimwi wakabusyilwa kululamika ndiswe. Wakaunka kujulu kuti akabe utwiiminina alikke mucikombelo ca Kujulu. Oomo,walo abulowa Bwakwe mwini, Mwapeda cituuzyo cakutunununa kuzibi zyesu; eeci cituuzyo tiicaacitikila aciciingano, aalya mpucaapedwa cipaizyo, pele ngomulimo Wakwe uucaalizya Ngwacita lino mbuli Mupaizi, kutobelanya abupaizi bwaba Levi, bwalo bwaali kutondeka mulimo wa Mufutuli wesu Kujulu. Ba Levi 16; Ba Hebrayo 8:4,5; 9: 6, 7...
4
Tusyoma kuti Mangwalo Aasetekene, aa Cizuminano Cakale a Cizuminano Cipya, akapegwa kwiinda mukusolwedwaa Yahuwah, alimwi ajisi ciyubunuzyo cizulide luyando Lwakwe kumuntu. Mangwalo ncecintu cilikke calusyomo amicito citakwe kampenda.
5
Kubbizya kunsaa meenda nincito yacikombelo cabuna Kristu naa (ekklesia muCigiliki), ncecitobela lusyomo akweempwa, njencito njotutusekelezya kubuka kwa Yahushua, Mufutuli wesu, nkaambo kwiinda muncito eeyi tutondezya lusyomo lwesu mukuzikkwa akubusyigwa Kwakwe, alimwi kwiinda moomu, tusyoma kubusyigwa kuzwa kubafu kwabasaante boonse mubuzuba bwamamanino; alimwi tusyoma kuti taakwe nzila iimbi iinga yatola cibaaka cancito eeyi atusimpe ootu kwiinda ceeco caambwa mu Mangwalo kuti, kubbizyigwa kunsaa meenda. Ba Roma 6:3-6; BaKolose 2:12
6
Tusyoma kuti kuzyalululwa kupya nkokujisi kusanduka nkotweelede kuba aankuko kutegwa tukeelele kunjila mumunzi waKujulu, alimwi kuli muzibeela zyobile: citaanzi, nkusanduka mubweende bwakulijata kwalo kuboola liya muntu wasanduka akunjila buumi buna Kristu; cabili, nkusanduka kuyoocitika akuboola kwabili kwa Yahushua, lyalo, bafwide, nobayoobuka kabatasofweede, alimwi kabali bazumi, akusandulwa kuba batafwi mukulaba kwaliso. Johane 3:3, 5:1 1BaKolinto 15:52; Luka 20:36.
7
Tusyoma kuti cishinshimi ncibeela ca ciyubunuzyo caYahushua kumuntu; cisangene Mangwalo alimwi ceelede kubelesyegwa mukulailila 2Timoteyo 3:16; caabambilwa ndiswe abana besu, Ciibalusyo 29:29; kulaale akuba camaseseke, ncecintu cijisi jwi lya Yahuwah mbuli lambe kumaulu eesu amumuni wamunzila yesu, Intembauzyo 119:105; 2Petulo 1:19; kuli cileleko ali baabo babala Mangwalo, Ciyubunuzyo 1:3; alimwi kutobezya waawa, cishinshimi ceelede kuteelelwa abantu ba Yahuwah cakumaninina kutegwa cibatondezye mpobateene mumusela wanyika, amilimo njobeelede kucita aciindi eeco.
8
Tusyoma kuti misela yanyika kutobelanya amazuba aansiku aabandaukidwe, mbuli kuyakwa akuwa kwamalelo, akutobelana zicitika kusikila kubuleli butamani bwa Yahuwah, zyoonse zili landabikidwe muzibeela zyacishinshimi zijatene; lino zishinshimi eezi zyaazuzikwa pele kugwisya buyo ziyoocitika kumanino aamusela wanyika.
9
Tusyoma kuti lusyomo lwa kusandula nyika yoonse mucuulu camyaka ntwaano tutakwe makani twamazuba aamamanino aano, twalo tuletelwa kweena bantu kuti baliibe kabatakubwene kuti bayoojanwa kabatalibambide mubuzuba bupati bwa Simalelo buyoosika mbuli mubbi akataa masiku; kuboola kwabili kwa Yahushua kuyoosolweda cuulu camyaka kutali kutobela ncico; nkaambo kusikila Mufutuli nayoolibonya, nguzu zyabupoopo, azisesemyo zyabo, buyooya kumbele, maila ansaku kazikomena antoomwe, bantu babyaabi abaupaupa ameso kabayindila kusofwaala mbuli bwaamba Mangwalo. 2 Batesalonika 2:6-11; 2Timoteyo 3:13.
10
Kulubizya kwa Balangila kuboola mu 1844 kwaali mukulangila caali kuyanda kucitika, kutali ciindi lwaco cini; takwe cishinshimi cipedwe cimanina akuboola kwabili, pele ciindi cilamfu comwe, cilaa myaka zyuulu zyobile amyaanda yotatwe yamazuba muli Daniele 8:14 , ncecaamanina mumwaka ooyo, akutuleta aatalikila kusalazyigwa kwa cikombelo.
11
Cikombelo cacizuminano cipya ncivwuka ca Yahuwah Kujulu, walo Paulu ncati mu BaHebrayo 8, oomo Mufutuli wesu, Mupaizi Mupati, mwabelekela. Eeco ncecinkonzya ncaakali kukonzyanisya Muusa naakabamba civwuka, akuti mulimo wabupaizi Yahushua ngwacita oomo, ngomulimo ngubaali kukonzyanisya bapaizi baJuuda mucizuminano cakale. BaHebrayo 8:1-5 ;… Eeci ncecikombelo caali kuyoosalazyigwa kumamanino aazyuulu zyobile amyaanda yotatwe yamazuba, eeco caambwa mukusalazya cikombelo eeci, mbuli mucinkonzya, nkunjila kwa mupaizi mupati mukati kabusena busalalisya, akumanizya mulimo wakwe, wakusanzya akugwisya zibi zyoonse zyaatulidwe mulincico kuzwa kucipaililo cacibeela citaanzi, BaHebrayo 9:22, 23 ; alimwi ooyu mulimo,waatalikila mu 1844 utola ciindi cisyoonto biyo, kusikila aayoosimpila mulimo wakufwida nyika luse.
12
Zintu nzyayanda mubweende bwakulijata Mulengi wesu, zilimbubwenya kumisela yabantu boonse; nzyezili mumilawo njaakaamba Yahuwah ku Sinai, akubeza atalaa mabwe, aakabikkidwe muciyobwedo mucikombelo camasimpe kujulu, ncecico eeci ncociitilwa kuti ncizuminano ca Yahuwah. Waakusibwa mweembo waciloba twaambilwa kuti “cikombelo ca ….[Yahuwah] caajulwa kujulu, mpoonya mwaalibonya ciyobwedo ca cizuminano Cakwe. Ciyubunuzyo 11:19
13
Mulawo wane waamba kuti tweelede kubikka ambali buzuba bwa ciloba mumvwiki yomwe yomwe, Nsabata, kulilesya kubeleka, akubeleka milimo yabupaizi iisetekene; nje Nsabata ilikke iizyibidwe mu Bbaibbele yaabikkidwe ambali liya Paradaisi kuutana sweeka, Matalikilo 2:2, 3; alimwi njenjiyo iiyoosekelelwa Paradaiso waakuyakululwa, Izaya 66:22, 23. Milazyo ya Nsabata iyeeme abuzuba bwa ciloba kutali bumwi buli boonse; kwaamba buzuba buli boonse mumvwiki kuti nje Nsabata yakulyookezya yaba Juuda naa yabana Kristu, nkaambo kaaletwa abantu; taakwe mpokasiminide mu Mangwalo, alimwi takaluleme pe.
14
Ikkalenda lyeelede kubelesyegwa kujana Nsabata yabuzuba bwa ciloba amapobwe aamwaka ndikkalenda litobezya mwezi azuba; mwezi uli oonse utobezya bweende bwa mwezi alimwi mvwiki zilainduluka kutalika mu Mwezi Mupya omwe omwe; kweenda kwa mwezi kulijatene a kweenda kwa zuba kuzwa aasyuukila zisamu liya naayelene mazuba amasiku. Taakwe Nsabata ya buzuba bwa ciloba iimbi, iijanwa kubelesya kkalenda limbi (mbokuli oonse makkalenda azwa kuli batazyi leza), iijisi caando ca Yahuwah. Kkalenda lyakasimpe libelesya mwezi azuba antoomwe, pele makkalenda oonse aataluzi abelesya mwezi ulikke nokuba zuba lilikke.
15
Mulombwana wacibi, wabupoopo, nguwakapindula ziindi amilawo (akkalenda lya Mulengi), Daniyeli 7:25, akusweesya banaKristu kuti batatobeli mulawo wane; pele tulajana cishinshimi caambilizya kubambulula zilubide zyoonse akataa basyomeka munsaa kuboola kwa Yahushua. Izaya 56:1,2 1Petulo 1:5; Ciyubunuzyo 14:12;…
16
Mbuli moyo wanyama mbuuli sinkondonyina aYahuwah, oobu bulwani inga bwalesyegwa biyo kwiinda mukusanduka, mukuleka zitaluleme akubweza zisetekene; eeci cikonzya biyo kucitika mukweempwa alusyomo, ngomulimo waandeene wa Moza Usalala. Ujatikizya kuyakulula akusandula bantu. Bantu boonse bakiityola milawo ya Mulengi, alimwi tabakonzyi kucita ziyandika mukuteelela mulawo Wakwe ooyu, tulangila biyo kuli Yahushua Mufutuli wesu, kuti ataangune kutululamika kuzwa kuzibi zyakaindi, cabili, kuti luzyalo lwakwe lube ali ndiswe kutegwa tukakonzye kutambulika ciindi ciboola notuteelela mulawo Wakwe. Johane 15:5, Tito 3:5.
17
Tusyoma kuti Moza Uusalala waasyomezyegwa kulibonya mucikombelo muzipego ziindene, mbuli bwaambwa mu 1 Bakolinto 12 amu Ba Efeso 4 ; eezi zipego tazyeelede kwiinda atala nokuba kutola cibaka ca Bbaibbele, lyalo ndelitupa busongo bwa lufutuko, mbeenya mbuli Bbaibbele mbolitakonzyi kutola cibaka ca Moza Uusalala. Moza Uusalala ulaa zibeela zinji zyakubeleka akataa bantu ba Yahuwah kusikila kumamanino aciindi; utugwasya kuteelela jwi lyaayoyelwa a Moza ooyu, kututondezya zibi zyesu, akutusandula mumyoyo amaumi esu; nkabela boonse aabo bazangila Moza Uusalala amilimo yawo, bakaka cibeela ca Bbaibbele cipandulula milimo ya Moza Uusalala.
18
Tusyoma kuti Yahuwah, kutobezya mbwayendelezya bantu, wakapa mulomo wa kuboola kwabili kwa Mwana Wakwe; ooyu mulimo uli mucinkonzya ca milumbe yotatwe ya Ciyubunuzyo 14 , mulumbe ucaalizya utondezya kubambulula Nsabata, kutegwa bantu Bakwe bazwidilile mukulibambila kuboola Kwakwe.
19
Ciindi lisalazyigwa cikombelo cakujulu (amulange akusyoma kwesu 10), kaceendela antoomwe akoompolola mulumbe watatu, nceciindi ca Lubeta Lwakuvwuntauzya , kutalikila ali bafwide, mpoonya kuzya kubazumi, akumanina aKujala Ŋanda Yakazekelo; kutegwa kubonwe kuti nguni wabafwide balede mubulongo lino weelede kutola cibeela mukubuka kuzwa kubafu kutaanzi, akuti nguni akataa bazumi lino weelede kusandulwa mukulaba kwaliso- oolu lubeta lweelede kumana Yahushua katana libonya ansaano.
20
Tusyoma kuti cuumbwe, nkobagama boonse, muci Hebrayo ciitwa kuti sheyo, naa hedesi muci Giliki, ncibaka camusinze mwalo mutakwe mulimo uucitwa, nokuba makanze nokuba luzyibo luli buti loonse. Mukambausi 9:10 . Boonse bafwa lufu lulabasiya kabaumwine kuti zi, kakwiina ncobacita pe, alimwi kakwiina ncobalimvwide akaniini pe. Intembauzyo 146:4; Mukamabusi 9:5; Daniyele 12:2…
21
Tusyoma kuti kuzwa muntolongo yacuumbwe eeyi baluleme bayoobuka kabajisi mibili, mukubuka kutaanzi kuzwa kubafu, eeci ciyoocitika akuboola kwabili kwa Mufutuli wesu; basofweede bayoobuka aakale ciindi cabili cakubuka caakwiinda cuulu camyaka.Ciyubunuzyo 20:4-6
22
Tusyoma kuti mweembo ucaalizya waakusibwa, baluleme bazumi bayoosandulwa mukulaba kwaliso, alimwi antoomwe abaluleme bayoobusyigwa kuzwa kulufu bayooyimpulwa kuti bakayaane a Simalelo wabo, Yahushua, muluwo, akukkala aYahuwah kwalyoonse kutamani. 1Batesalonika 4:16, 17
23
Tulasyoma kuti aabo bayoosandulwa akubusyigwa kuzwa kubafu bayootolwa Kujulu kumunzi Jerusalema Mupya, muŋanda ya Taata mwalo muli masena manjaanji, Johane 14:1-3 ooko nkobayoolela kwa cuulu camyaka, kababeteka nyika abangele bawide; nkokuti kabaabanya zisubulo kubasofweede zyalo nzyobayoopegwa cakwiinda cuulu camyaka eeco; Ciyubunuzyo 20:4-6; 1 Bakolinto 6:2, 3. Muciindi eeci nyika inoopilingene cakubula bunkutwe, Jeremiya 4:20-27, muciGiliki eeco caambwa kuti abbusso, naa mulindi uutagoli (Bbaibbele litasanduludwe Matalikilo 1:2); Saatani unooliko oomo kwa cuulu ca myaka, Ciyubunuzyo 20:1, 2; kusikila akunyonyoonwa kwakwe, Ciyubunuzyo 20:10 ; Malakayi 4:1, akataa zintu zyoonse nzyaakasofwaazya mumulengalenga, njentolongo yakwe iitunusya alimwi ncecibaka mwayoojayilwa.
24
Tusyoma kuti kumamanino aacuulu camyaka, Yahushua uyooseluka abantu Bakwe amunzi Jerusalema mupya, Ciyubunuzyo 21:2; basofweede bayoobusyilwa anyika iipilingene, pele bayoobunganina munzi, mukkede basaante Ciyubunuzyo 20:9; eelyo mulilo uyoozwa kujulu akubaumpa. Bayakuumpwa kuzwa kumitabi kusikila kumiyanda, Malakayi 4:1, kusikila bakabe aanga taakwe nibakaliwo. Obadiya 15, 16. Mukunyonyoonwa kutamani ooku, 2Batesalonika 1:9 babisyi bayoonjila lufu lutamani ndubaacenjezyedwe, Mateyo 25:46. Nkokuloba kwabantu basofweede alimwi batamuzyi leza ooku, mulilo uyoobaumpa ngomulilo “uuli mujulu akunsaanyika lino” nkuuyobwede, kusikila ukabaumpe cakunyesya cili coonse cikonzya kupya mubukali bwawo, akwiisuwa nyika kuzwa kukutukwa cibi ciinda kuzila tombe lisizya. 2 Petulo 3:7-12.
25
Julu anyika mpya ziyoosyuuka kwiinda munguzu zya Mulengi kuzwa kutwe lyakuumpa cibi kusikila ku Jerusalema Mupya, walo uyooba ngomunzi mupati, lukono lwabasaante, cibaka mwalo baluleme mobayookkala kutamani. . 2 Petulo 3:13; Intembauzyo 37:11, 29; Mateyo 5:5.
Sunu, taakwe “cikombelo” nociba comwe naa mbunga iiyeeme alusyomo lwamu Bbaibbele lulaatala aawa. Aciindi cimwi akataa musela wakainda amatalikilo amusela uuno, Cikombelo ca Balangila-kuboola cakali kusyoma bunji bwa zili atala aawa.Cuusisya ncakuti takuli boobu sunu. Bakasiya lusyomo 1 a 3, akubweza lusyomo lwa Baleza botatwe lwaba Katolika ba Roma. Bakadyaaminina lusyomo lwakasimpe lunji, kutegwa cikombelo citambulike akataa mbunga zya banaKristu. Alimwi tabakwe cakwaamba cijatikizya akkalenda lya Bbaibbele. Nokuba boobo cikombelo eeci mubasololi baco cilizyi zyoonse eezi pele cilisiside kasimpe kakkalenda liluleme anzila yakujana Nsabata yamasimpe.
Sunu mbokunyina “cikombelo” ciyeeme Bbaibbele lilikke mukwiisya kwaco, eeci citondezyo cakaambilizigwa mucishinshimi ca Bbaibbele: “Eelyo mubuzuba oobo bamakaintu bali ciloba bayoojatilila mwanalumi omwe, kabati, Tulalya cinkwa cesu tobeni, akulisamika zikobela zyesu: pele tuyanda biyo kuti twiitwe zina lyako, kuti tugwisye nsoni zyesu.” Izaya 4:1 Eeci cishinshimi citwaambila kuti kumamanino aciindi, 'bamakaintu (naa zikombelo; bamakaintu mukonzyano wazikombelo mucishinshimi Ciyubunuzyo 12:1 a Ciyubunuzyo 17:3) bali “ciloba” ( 7 wiiminina “boonse”, “kumaninina”, “kukkwana” mbuli mazuba aali ciloba aakulenga, mapenzi aali ciloba, myaka ili ciloba ya nzala...) bayoojatilila mwaalumi omwe' (boonse bataminina kuti balaa cilongwe a Yahushua eeci ncecaambwa azikombelo ZYOONSE mazubaano) kaziti 'Tulalya cinkwa cesu tobeni' (Basulaika Cinkwa cabuumi -Yahushua aziiyo Zyakwe, amulange Johane 6:51, pele bayanda “kulya” zilengwa zyalweeno alusyomo lwabo lutaluleme (amulange Izaya 8:20 ),'akusama zikobela zyesu (alimwi basulaika cikobela cabululami ca Mufutuli cisalala akutuba bu akuyanda milimo yabo yakulisumpula – amulange Izaya 61:10; Ciyubunuzyo 3:4 5, 18). Nokuba boobo, boonse balati: 'tuyanda biyo kwiitwa zina Lyako' (balamukombelela nokuba kuti balamusulaika, kuti babe cibeela cacikombelo ca Yahushua) 'kutegwa tugwisye nsoni zyesu'. Tabayandi kuti nsoni akugunwa kwabo kuboneke nkaambo kakuyiisya zyakubeja akuti tabali cibeela cacikombelo cakasimpe, pele mubwini mbaanakalindu bausisya nsoni bana ba Bbabbuloni!
Mukutobelanya, aabo bayanda “kutobela Mwanaa Mbelele kufumbwa nkwagama” (Ciyubunuzyo 14:4), batobela Bbaibbele lilikke kuti ncecipimyo calusyomo lwabo, bakomba Nguwe mukasimpe amumoza kabali mumaanda aabo, kulaale azikombelo zizangide ziwide, zyalo eezi antoomwe njembunga ya Saatani. Mubbuku lya Ciyubunuzyo, Yahuwah waamba kuti eezi zikombelo ngu “Bbabbuloni”; zizwide kupyopyongana abubeji.Taata wesu waluyando uuli kujuluu, Yahuwah, waambila bantu Bakwe boonse kuti bazwe muzikombelo eezi natana lekela mapenzi kuti asike mu Bbabbuloni, 'nkaambo zibi zyakwe zyasikila kujulu, nkabela ...[Yahuwah waibaluka zibi zyakwe.' Ciyubunuzyo 18:1-5.
Bayandwa bacaalizya:
Ba WLC basyoma kuti Bayandwa bacaalizya mazubaano, Yahuwah ulibabwene kwiinda muzyaando zyobile, mbuli mu Ciyubunuzyo 12;17; (1) baliibamba Milawo ili kkumi ,(2) balijisi bumboni bwakasimpe ka Yahushua. Kubamba Milawo caamba kubamba Milawo yoonse, kubikkilizya wane – Mulawo wa Nsabata.
Nokuba boobu Bayandwa bacaalizya tabacitobeli kkalenda lya Roma linyongene, kkalenda lina Gregory. Yahuwah wakasyomya kuti kumamanino aciindi, zyoonse zintu zyabulemu Bwakwe ziyoobambululwa (amulange Incito 3:21 ). Ba WLC basyoma cisyomyo eeci mbuli mumuni akuteelela ziyubunuzyo mbokuyaa kubambululwa kkalenda lya Yahuwah., inzila yakujulu yakujanya ciindi ilikke. Mangwalo alasalazya kuti Nsabata yabuzuba bwa ciloba amapobwe oonse aaYahuwah mumwaka ayelede kubambwa akujanwa kubelesya kkalenda litobezya Mwezi-aZuba lyaabikkwa Kumalengelo. (amulange Matalikilo 1:14).
Caando cabili caandanya bantu Bakwe mazuba aamamanino aano nkubaa “bumboni bwakasimpe ka Yahushua”, mu Ciyubunuzyo 19:10 nkokuti “Moza wa Cishinshimi.” Eeci cipego kubayandwa bacaalizya, tusyoma kuti, caazuzikwa mumulimo azyaakalemba Ellen G White. Eeci cipego ku Bayandwa bacaalizya cakaambilizyigwa muli Malakayi 4:5-6, mbuli cipego ciyoosika mumuuya wa Elija akubambila bantu ku Kuboola kwa Yahushua Kwabili, mbubwenya Johane Mubbizyi (kazuzika cishinshimi mucibeela) mbwaakabamba nzila munsaa Kuboola kwa Yahushua Kutaanzi.
Taakwe akulamfu kwakugama kuyandaula bayandwa bacaalizya. Ibbaibbele lilasalazya cinicini mukutondezya kuti mbaani. Taakwe weelede kumana mawoola manjaanji kweendeenda muzikombelo ziwide kuyandaula kasimpe. Ba WLC balakakatila kuba akataa mbunga ya Bayandwa bacaalizya kwiinda mukutobela cakusyomeka zyoonse ziyandika mubbaibbele, akusoleka kubambulula zyoonse zintu zyabulemu zyeelede kujokezyegwa, kumwi kabatobela malembe aa Ellen White mbuli kuzizikwa kwa mutumwa Elija walo waasyomezyelwa mazubaano.
“Mpoonya simwaaba wakaindila kubaa bukali kumukaintu ooyo [cikombelo cakasimpe], eelyo wakaunka kuyoolwana basyeede balunyungu lwamukaintu, aabo babamba Milawo [YOONSE] yokwa Yahuwah alimwi bajisi mulimo wakupa bumboni bwa Yahushua, Uunanikidwe” (Ciyubunuzyo 12:17)
unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk bem_Latn unk lug_Latn bem_Latn bem_Latn bem_Latn zsm_Latn bem_Latn bem_Latn bem_Latn bem_Latn bem_Latn